Angrepet av israelske bosettere: – Jeg har fått flere arr
I 2021 ble hun banket opp av israelske bosettere. Nå straffer USA én av dem. Fra toppen av åsen dukker flere skikkelser opp. Ansiktene er dekket med masker. I hendene bærer de på pinner og steiner.  Datoen er 12. november 2021. Vi befinner oss i landsbyen Surif, på den okkuperte Vestbredden. Israelske Neta Ben Porat filmer mens de løper mot henne. Hun er der frivillig sammen med flere andre israelske aktivister for å beskytte palestinere fra voldelige bosettere. På videoen kan man se hvordan de maskekledde skikkelsene nærmer seg.  – Jeg ble banket opp. Jeg har fått flere arr. Både på kroppen min, men mest av alt, på sjelen min, sier Ben Porat til VG i dag. I videoen forteller hun om hendelsen for to år siden: Én av de maskekledte skikkelsene som angrep henne, var Einan Tanjil. Han var 19 på tidspunktet.  Etter å ha blitt behandlet for skadene på sykehuset, anmeldte hun Tanjil for volden.  Hun forteller at han innrømmet skyld i retten. Dommen kommer 11. april.  I påvente av dommen har USA innført en egen straff:  For to uker siden ble Einan Tanjil og tre andre israelske bosettere sanksjonert av Joe Biden og USA, blant annet for det som skjedde i Surif for to år siden.  Flere sanksjoner De tre andre er David Chai Chasdai (29), Yinon Levi (31) og Shalom Zicherman (32).  Alle fire har vært involvert i voldshendelser mot palestinere, i tillegg til trusler og forsøk på å ødelegge eller okkupere palestinsk eiendom, ifølge amerikanerne.  USAs utenriksdepartement skriver blant annet at «Tanjil var involvert i overfall mot palestinske bønder og israelske aktivister ved å angripe dem med steiner og pinne». Både Storbritannia og Frankrike har fulgt etter. De har også sanksjonert flere israelske bosettere.  Siden Hamas-angrepet på Israel den 7. oktober har 389 palestinere blitt drept på Vestbredden, ifølge FN. Blant dem 100 barn.  – Bakgrunnen for de amerikanske sanksjonene er den økende volden på Vestbredden, forklarer Hanne Eggen Røislien, som i flere år har forsket på israelske bosettere. Økonomiske sanksjoner De fire sanksjonerte bosetterne får ikke bruke amerikanske banksystemer eller få tilgang til amerikansk eiendom. I tillegg får de ikke reise til USA eller drive handel med amerikanerne.  – USA har en utrolig viktig økonomisk stemme. Når de fryser midlene til disse bosetterne, så sperrer de hele det økonomiske grunnlaget deres, forklarer Røislien.  Bankkontoer, organisatorisk støtte, rekrutteringsbaser, logistikk. Alt dette og mer ligger i USA.  – Hvilken reell effekt har sanksjonene?  – På hele bosetterbevegelsen, veldig lite. Men det har en stor symbolsk effekt med at USA prøver å balansere støtten sin og faktisk begynner å kritisere Israel. Så er spørsmålet om det følges opp videre. Hvem er de? De ytterliggående bosetterne i Israel er etterkommere av amerikanske statsborgere.  Organisasjonene deres ble grunnlagt av amerikanske jøder som innvandret til USA på 1970- og 1980-tallet. De fire som nå er sanksjonert er ledere og representanter for bosetterbevegelsene.  – Hva kjennetegner dem? – De blander religion, vold og nasjonalisme på en særegen måte som gjør at de over tid har innarbeidet seg en ganske aggressiv innstilling til hele den palestinske befolkningen, svarer Røislien. Hun utdyper: – De mener de lever i frelserens tidsalder og må forene det jødiske folket med landet. Det betyr at man må fjerne det palestinske folket som ikke har lov til å være på det hellige ladet, ifølge dem.  Palestinere må fordrives. Dette kan legitimeres med utstrakt bruk av vold, mener bosetterne.  Få personer, mye makt – Disse fire er ledere for en stor og omfattende bevegelse med et par titalls tusen tilhengere, som de får med seg for å utøve vold mot palestinere, sier Røislien. De er i tillegg sterkt representert i den israelske regjeringen gjennom sikkerhetsminister Itamar Ben-Gvir. Han er kanskje best kjent for sin urokkelige støtte for israelske bosetninger, både på Vestbredden, men også på Gazastripen. – Selv om de ytterliggående bosetterne er en marginal gruppe, så har de virkelig fått stemmen inn i det israelske maktapparatet, sier Røislien. 
USA har iverksatt sanksjoner mot fire bosettere for å ha angrepet palestinere og israelske aktivister på Vestbredden. Sanksjonene har symbolsk betydning og viser at USA begynner å kritisere Israel. De sanksjonerte bosetterne er ansett som ledere i bosetterbevegelsen og bruker vold for å fjerne den palestinske befolkningen.